**Χαιρετισμός του Αρχηγού Αστυνομίας κ. Κύπρου Μιχαηλίδη**

**κατά την τελετή έναρξης της Ημερίδας «Πολιτική και Καλές Πρακτικές στην Ευρωπαϊκή Ένωση σχετικά με την Οδική Ασφάλεια»**

**28/6/2019, ώρα 09:30,**

**Σπίτι Ευρωπαϊκής Αντιπροσωπείας στην Κύπρο**

Έντιμε Υπουργέ Δικαιοσύνης και Δημοσίας Τάξεως,

Your Excellency Ambassador of the Embassy of Czech Republic,

Εξοχότατε Επικεφαλής της Αντιπροσωπείας της Ευρωπαϊκής Επιτροπής στην Κύπρο,

Έντιμε κ. Πρόεδρε της Κοινοβουλευτικής Επιτροπής Μεταφορών,

Κύριε Πρόεδρε του Ευρωπαϊκού Αστυνομικού Δικτύου Τροχαίας TISPOL,

Κυρία Επικεφαλής της Μονάδας Οδικής Ασφάλειας της Ευρωπαϊκής Επιτροπής DDGMOVE (Φωτεινή Ιωαννίδου),

Κυρία Πρόεδρε του Ινστιτούτου Οδικής Ασφάλειας «ΠΑΝΟΣ ΜΥΛΩΝΑΣ» (Βασιλική Δανέλλη Μυλωνά),

Εκλεκτοί προσκεκλημένοι,

Είναι πραγματικά με ιδιαίτερη χαρά και παράλληλα με υψηλό αίσθημα ευθύνης που παρευρίσκομαι σήμερα μαζί σας, σε μια μέρα ιδιαίτερα ξεχωριστή για την οδική ασφάλεια.

Η Οδική Ασφάλεια, αποτελεί μια έννοια, η οποία δυστυχώς είναι συνυφασμένη με πολύ μεγάλο ψυχικό και σωματικό πόνο. Και αυτό γιατί πολλές φορές απροσδόκητα και άδικα, μια παράτολμη ή λανθασμένη ενέργεια που αντίκειται στους κανόνες της οδικής ασφάλειας αφήνει πίσω της μια μόνιμη αναπηρία ή ακόμη και τον θάνατο.

Αναμένουμε λοιπόν να ακούσουμε με ιδιαίτερο ενδιαφέρον και να ανταλλάξουμε απόψεις για την πολιτική και τις καλές πρακτικές που υιοθετούνται στην Ευρωπαϊκή Ένωση στον τομέα της ενίσχυσης και ενδυνάμωσης της οδικής ασφάλειας.

Προτού προχωρήσω, θα ήθελα να ευχαριστήσω, αλλά και να συγχαρώ την Ευρωπαϊκή Επιτροπή στην Κύπρο και τους εκπροσώπους της, τον κ. Ιερόθεο Παπαδόπουλο ως επικεφαλής, τον κ. Κωστή Μουσουρούλη, μέλος της Αντιπροσωπείας, και όλους τους λειτουργούς της Αντιπροσωπείας, που εργάστηκαν με ζήλο και ενθουσιασμό για την πρωτοβουλία τους να προτείνουν αυτή την εποικοδομητική συνεργασία μεταξύ Αστυνομίας και Ε.Ε. και για τη φιλοξενία της ημερίδας στο δικό της χώρο.

Είναι γνωστό, ότι μέσα από τέτοιες συνεργασίες, μόνο θετικά έχει να αποκομίσει κανείς, αφού με αυτές τις δράσεις και ενέργειες προάγεται η γνώση, η έρευνα, η καινοτομία και η εκπαίδευση, ιδιαίτερα όταν συνεργαζόμαστε σε θέματα που έχουν να κάνουν με την ανθρώπινη ζωή, την ύπαρξη και την αξιοπρέπεια.

Κυρίες και Κύριοι,

Η οδική ασφάλεια, είναι υπόθεση που αφορά όλους μας, γι’ αυτό και δηλώνουμε ότι σε αυτό τον αγώνα για μείωση των οδικών τροχαίων συγκρούσεων, κανείς δεν περισσεύει.

Η κάθε σοβαρή και θανατηφόρα τροχαία σύγκρουση, μας προκαλεί, ως Αστυνομία και κοινωνία ευρύτερα, απέραντη θλίψη και διαρκή προβληματισμό. Και τούτο, γιατί έχουμε πλήρη επίγνωση ότι πίσω από τους ψυχρούς καταγεγραμμένους αριθμούς, κρύβεται μια τραγική ανθρώπινη ιστορία, που εμπερικλείει τεράστια απώλεια και ασύλληπτο πόνο.

Οδυνηρότατες πραγματικά από κάθε άποψη, οι επιπτώσεις των τροχαίων συγκρούσεων. Εκείνο που μας προκαλεί ιδιαίτερα έντονη ανησυχία, είναι η έλλειψη οδικής συνείδησης που διακρίνει μεγάλη δυστυχώς, μερίδα των οδηγών που χρησιμοποιούν το οδικό δίκτυο στην Κύπρο. Είναι αυτοί οι χρήστες του οδικού δικτύου, που παρ΄ όλες τις προειδοποιήσεις και συστάσεις, αλλά και τις τεράστιες προσπάθειες που καταβάλλονται στον τομέα της εμπέδωσης ορθολογικής οδικής συμπεριφοράς, συνεχίζουν να συμπεριφέρονται ανεύθυνα και επιπόλαια. Εμμένουν πεισματικά να μην ακολουθούν τον Κώδικα Οδικής Κυκλοφορίας και να παραβαίνουν, κατ’ επανάληψη και χωρίς δισταγμό, τους σχετικούς νόμους και κανονισμούς.

Είναι παραδεκτό και αυταπόδεικτο μέσα από τα στατιστικά στοιχεία, ότι οι τροχαίες συγκρούσεις, σχεδόν στην ολότητά τους, είναι αποτέλεσμα ανθρώπινης αμέλειας και απόρροια ανεύθυνης και ασυνείδητης συμπεριφοράς μερίδας του πληθυσμού. Ο τραγικός κατάλογος των θυμάτων της ασφάλτου, ως επίσης η διαπίστωση για ανθρώπινη υπαιτιότητα, δεν μας αφήνει, ως Αστυνομία, οποιοδήποτε περιθώριο εφησυχασμού.

Η σημαντική μείωση των οδικών συγκρούσεων που οδηγούν κάθε χρόνο στον θάνατο ή σε μόνιμη αναπηρία δεκάδες συνανθρώπους μας, έχει επομένως τεθεί ως πρώτιστη προτεραιότητά μας, αφού η οδική ασφάλεια βρίσκεται στον πρώτο άξονα του Στρατηγικού Σχεδιασμού της Αστυνομίας Κύπρου.

Εργαζόμαστε στοχευμένα και εντατικά, σε διάφορους τομείς τόσο της πρόληψης όσο και της καταστολής, στο πλαίσιο του πολυεπίπεδου ρόλου και αποστολής μας.

Η θεαματική και μόνιμη βελτίωση του επιπέδου οδικής ασφάλειας μπορεί να εδραιωθεί, κυρίως μέσω της κουλτούρας οδικής συνείδησης, ανάμεσα στους πολίτες. Στη βάση λοιπόν αυτής της προσέγγισης, έμφαση επιβάλλεται να δοθεί από όλους, στην ανάπτυξη των ενδεδειγμένων στάσεων και συμπεριφορών, έτσι ώστε ο κάθε πολίτης να καταστεί ένας συνειδητοποιημένος και ώριμος χρήστης του οδικού δικτύου.

Κυρίες και Κύριοι,

Στο σημείο αυτό, θα ήθελα να μοιραστώ μαζί σας, τις δηλώσεις της Επιτρόπου Μεταφορών της Ευρωπαϊκής Ένωσης, κυρίας Βιολέτας Μπούλκ, όπου υπογραμμίζει τα ακόλουθα:

«Κάθε νέος θάνατος ή σοβαρός τραυματισμός, συνιστά σοβαρή απώλεια που θα μπορούσε να είχε αποφευχθεί. Έχουμε επιτύχει εντυπωσιακά αποτελέσματα σχετικά με τη μείωση των θανατηφόρων τροχαίων ατυχημάτων τις τελευταίες δεκαετίες, αλλά η τρέχουσα στασιμότητα είναι ανησυχητική. Εάν η Ευρώπη επιθυμεί να επιτύχει μέχρι το 2020 τον στόχο της για μείωση των θανάτων από τροχαία στο μισό, πρέπει να γίνουν ακόμα πολλά. Καλώ τα Κράτη – Μέλη να εντείνουν τις προσπάθειες τους, όσον αφορά την εφαρμογή της Νομοθεσίας και την ενημέρωση των πολιτών. Οι ενέργειες αυτές μπορεί να έχουν κόστος: αυτό βέβαια είναι ασήμαντο σε σύγκριση με τα εκατό δισεκατομμύρια ευρώ, στα οποία ανέρχεται το κοινωνικό κόστος των θανάτων και τραυματισμών από τροχαία δυστυχήματα. Η τεχνολογία και η καινοτομία διαμορφώνουν ολοένα και περισσότερο το μέλλον της οδικής ασφάλειας». «Διαπιστώνουμε λοιπόν», καταλήγει η κυρία Μπούλκ, «ότι ο αγώνας είναι κοινός για όλες τις χώρες της Ευρωπαϊκής Ένωσης».

Τα πιο πάνω, ταυτίζονται πλήρως και με τη διακήρυξη της Βαλέτας για την οδική ασφάλεια, ενώ παράλληλα καλεί την Ευρωπαϊκή Επιτροπή, να συμμετάσχει σε αυτές τις προσπάθειες και να λάβει υπόψη τη διακήρυξη κατά τη χάραξη της επόμενης στρατηγικής της Ένωσης για την Οδική Ασφάλεια.

Σε τοπικό επίπεδο, θα έλεγα ότι αυτή η συνεργασία αποδεικνύεται μέσα από τους δεκάδες οργανισμούς, τις εταιρείες, τις τοπικές αρχές, τα οργανωμένα σύνολα και άλλους φορείς, που έχουν υπογράψει την Ευρωπαϊκή Χάρτα Οδικής Ασφάλειας. Αυτό και μόνο αποτελεί το ελατήριο για ανταλλαγή γνώσεων, εμπειριών, υιοθέτηση καλών πρακτικών μεταξύ μας, αλλά και με την Ευρωπαϊκή Επιτροπή.

Δεν πρέπει να ξεχνούμε πως μια κοινωνία τελικά θα κριθεί από τον τρόπο που μεταχειρίζεται αυτούς που βρίσκονται στο χάραμα της ζωής, τα παιδιά, αυτούς που βρίσκονται στο λυκόφως της ζωής, τους ηλικιωμένους και αυτούς που βρίσκονται στη σκιά της ζωής, τους σωματικά και νοητικά υστερούντες όπως πολύ σοφά τονίζει ο κοινωνιολόγος Hubert Humphrey.

Κλείνοντας, θα ήθελα να ευχαριστήσω ακόμα μια φορά και να συγχαρώ την Ευρωπαϊκή Επιτροπή στην Κύπρο, για την πρόταση συνεργασίας με την Αστυνομία Κύπρου σε ό,τι αφορά στα θέματα της οδικής ασφάλειας, τα οποία θα αναλυθούν και θα παρουσιαστούν από τους εισηγητές και παρουσιαστές της Ημερίδας:

* Τον κύριο Ιερόθεο Παπαδόπουλο, επικεφαλής της Αντιπροσωπείας της Ευρωπαϊκής Επιτροπής στην Κύπρο.
* Τον Υπουργό Δικαιοσύνης & Δημόσιας Τάξης κ. Γιώργο Σαββίδη.
* Τον κύριο Γιώργο Προκοπίου, Πρόεδρο Κοινοβουλευτικής Επιτροπής Μεταφορών.
* Την κυρία Φωτεινή Ιωαννίδου, επικεφαλής της Μονάδας οδικής ασφάλειας της Ευρωπαϊκής Επιτροπής.
* Την κυρία Βασιλική Μυλωνά.
* Τον κύριο Αριστοτέλη Σάββα, εκ μέρους του Υπουργείου Μεταφορών και
* Τον κύριο Χάρη Ευριπίδου, εκ μέρους του Τμήματος Τροχαίας Αρχηγείου.

Σας ευχαριστώ και εύχομαι κάθε επιτυχία στις εργασίες της Ημερίδας.

**(Σημ. Τον χαιρετισμό ανέγνωσε ο Υπαρχηγός Αστυνομίας Στυλιανός Παπαθεοδώρου, εκ μέρους του Αρχηγού Αστυνομίας)**.